PATVIRTINTA

Kauno miesto savivaldybės

administracijos direktoriaus

2018 m. spalio 26 d.

įsakymu Nr. A-3666

**KAUNO MIESTO SAVIVALDYBĖS TERITORIJOS BENDROJO PLANO KOREGAVIMO PLANAVIMO DARBŲ PROGRAMA**

**I SKYRIUS**

**ĮVADAS**

1. Kauno miesto savivaldybės teritorijos bendrojo plano koregavimo darbų programa (toliau – Programa) parengta vykdant Kauno miesto savivaldybės tarybos 2018 m. gegužės 29 d. sprendimą Nr. T-276 „Dėl Kauno miesto Vičiūnų vandenvietės sanitarinių apsaugos zonų nustatymo specialiojo plano koregavimo“.

2. Programa parengta vadovaujantis Lietuvos Respublikos teritorijų planavimo įstatymo 28 straipsnio 5 dalimi, Kompleksinio planavimo dokumentų rengimo taisyklių, patvirtintų Lietuvos Respublikos aplinkos ministro 2014 m. sausio 2 d. įsakymu Nr. D1-8 „Dėl Kompleksinio teritorijų planavimo dokumentų rengimo taisyklių patvirtinimo“, 81, 139, 141 punktais, Kauno miesto savivaldybės teritorijos bendruoju planu, patvirtintu Kauno miesto savivaldybės tarybos 2014 m. balandžio 10 d. sprendimu Nr. T-209 „Dėl Kauno miesto savivaldybės teritorijos bendrojo plano patvirtinimo“ (toliau – Bendrasis planas), atsižvelgiant į Kauno miesto savivaldybės tarybos 2018 m. spalio 9 d. sprendimą Nr. T-493 „Dėl Kauno miesto Eigulių, Kleboniškio, Petrašiūnų ir Vičiūnų vandenviečių sanitarinių apsaugos zonų nustatymo specialiųjų planų pripažinimo Kauno miesto savivaldybės teritorijos bendrojo plano sudedamąja dalimi“.

3. Bendrasis planas koreguojamas, vadovaujantis Požeminio vandens vandenviečių apsaugos zonų nustatymo tvarkos aprašo, patvirtinto Lietuvos Respublikos aplinkos ministro 2015 m. gruodžio 14 d. įsakymu Nr. D1-912 „Dėl Požeminio vandens vandenviečių apsaugos zonų nustatymo tvarkos aprašo patvirtinimo“, reikalavimais, kitais aktualiais galiojančiais Lietuvos Respublikos ir Kauno miesto savivaldybės teisės aktais, įvertinus motyvuotus visuomenės pasiūlymus.

**II SKYRIUS**

**BENDROSIOS NUOSTATOS**

4. Teritorijų planavimo dokumento rūšis – kompleksinis teritorijų planavimo dokumentas.

5. Planavimo lygmuo – savivaldybės lygmens bendrasis planas.

6. Planuojamoji teritorija – Kauno miesto savivaldybės teritorijos dalis - Kauno miesto Vičiūnų vandenvietės teritorija .

7. Planuojamosios teritorijos plotas – apie 2,3 kv. km.

8. Planavimo organizatorius – Kauno miesto savivaldybės administracijos direktorius, Laisvės al. 96, 44251 Kaunas, tel. (8 37) 42 26 31, el. paštas administracijos.direktorius@kaunas.lt.

9. Bendrojo plano korektūros rengėja – Kauno savivaldybės įmonė „Kauno planas“, Kęstučio g. 66A, 44304 Kaunas, tel. (8 37) 22 01 46, el. paštas info@kaunoplanas.lt.

10. Planavimo pagrindas – Kauno miesto savivaldybės administracijos direktoriaus 2018 m. spalio 26 d. įsakymas Nr. A-3619 „Dėl Kauno miesto savivaldybės teritorijos bendrojo plano koregavimo organizavimo“.

**III SKYRIUS**

**BENDROJO PLANO KOREGAVIMO****UŽDAVINIAI**

11. Bendrasis planas koreguojamas, nekeičiant galiojančio Bendrojo plano sprendinių esmės.

12. Bendrojo plano koregavimo uždavinys – koreguojant Kauno miesto savivaldybės teritorijos bendrąjį planą, koreguoti Vičiūnų vandenvietės sanitarinės apsaugos zonos (VAZ1) griežto režimo apsaugos juostos ribas ir plotą, nustatytą Vičiūnų vandenvietės sanitarinių apsaugos zonų nustatymo specialiuoju planu, patvirtintu Kauno miesto savivaldybės administracijos direktoriaus 2014 m. birželio 16 d. įsakymu Nr. A-1698 „Dėl Kauno miesto Vičiūnų vandenvietės sanitarinės apsaugos zonų nustatymo specialiojo plano patvirtinimo“ (toliau – Specialusis planas). Specialusis planas pripažintas Bendrojo plano sudedamąja dalimi Kauno miesto savivaldybės tarybos 2018 m. spalio 9 d. sprendimu Nr. T-493 „Dėl Kauno miesto Eigulių, Kleboniškio, Petrašiūnų ir Vičiūnų vandenviečių sanitarinių apsaugos zonų nustatymo specialiųjų planų pripažinimo Kauno miesto savivaldybės teritorijos bendrojo plano sudedamąja dalimi“.

**IV SKYRIUS**

**BENDROJO PLANO KOREGAVIMO REIKALAVIMAI**

13. Koreguojant Bendrąjį planą, esama būklė nebus vertinama.

14. Koreguojant Bendrąjį planą, atviras konkursas geriausiai urbanistinei idėjai atrinkti nebus rengiamas, teritorijos vystymo koncepcija nebus rengiama, koncepcijos nepriklausomas vertinimas nebus atliekamas.

15. Koreguojant Bendrąjį planą, tyrimai ir galimybių studijos nebus atliekami.

16. Koreguojant Bendrąjį planą, strateginis pasekmių aplinkai vertinimas (toliau – SPAV) ar atranka SPAV atlikti rengiami Lietuvos Respublikos teisės aktų nustatyta tvarka pagal Planų ir programų strateginio pasekmių aplinkai vertinimo tvarkos aprašą, patvirtintą Lietuvos Respublikos Vyriausybės 2004 m. rugpjūčio 18 d. nutarimu Nr. 967 „Dėl Planų ir programų strateginio pasekmių aplinkai vertinimo tvarkos aprašo patvirtinimo“.

17. Koreguoto Bendrojo plano viešinimo procedūroms taikoma supaprastinta tvarka, nustatyta Visuomenės informavimo, konsultavimo ir dalyvavimo priimant sprendimus dėl teritorijų planavimo nuostatų, patvirtintų Lietuvos Respublikos Vyriausybės 1996 m. rugsėjo 18 d. nutarimu Nr. 1079 „Dėl Visuomenės informavimo, konsultavimo ir dalyvavimo priimant sprendimus dėl teritorijų planavimo nuostatų patvirtinimo“, VIII skyriuje.

18. Bendrojo plano koregavimo dokumentų sudėtis:

18.1. aiškinamasis raštas (tekstinė dalis, kurioje aiškinami koregavimo sprendiniai);

18.2. koreguota Specialiojo plano tekstinė ir aprašomoji dalys;

18.3. grafinė Specialiojo plano dalis (koreguoti brėžiniai, masteliai M 1:10000, );

18.4. planavimo procedūrų dokumentai;

18.5. Kauno miesto savivaldybės administracijos direktoriaus įsakymas dėl Bendrojo plano koregavimo organizavimo;

18.6. Bendrojo plano koregavimo darbų programa;

18.7. visuomenės dalyvavimo ataskaita;

18.8. Teritorijų planavimo komisijos posėdžio protokolas;

18.9. teritorijų planavimo valstybinę priežiūrą atliekančios institucijos išduotas pakoreguoto Bendrojo plano patikrinimo aktas;

18.10. procedūrų ir derinimo dokumentai.

**V SKYRIUS**

**BENDROJO PLANO KOREGAVIMO PRIEMONĖS**

20. Bendrojo plano koregavimo skaitmeninės duomenų bazės kuriamos, naudojantis georeferencinių erdvinių duomenų rinkiniu (toliau – erdvinių duomenų bazė). Erdvinių duomenų bazė naudojama Bendrojo plano koregavimo sprendiniams rengti ir kaupti skaitmenine forma.

21. Bendrojo plano koregavimo skaitmeninės duomenų bazės modelis turi būti parengtas vadovaujantis Lietuvos Respublikoje galiojančiais teisės aktais.

22. Bendrojo plano koregavimo skaitmeninės duomenų bazės struktūra:

22.1. Bendrojo plano koregavimo erdvinių duomenų bazės. Jos suskirstytos pagal Bendrojo plano rengimo etapus. Jose kaupiami erdviniai duomenys, sudarantys geoinformacinių sistemų principais organizuotų erdvinių duomenų visumą.

22.2. Erdviniai duomenys – skaitmenine forma saugomi duomenys, kurie tiesiogiai arba netiesiogiai apibūdina konkrečią vietą arba geografinę vietovę.

Bendrojo plano koregavimo erdviniai duomenys saugomi, kaupiami, redaguojami, formuojami naudojant Geografinės informacinės sistemos (toliau – GIS) technologijų programinę įrangą. GIS programinė įranga turi suteikti geografinių duomenų vizualizacijos, valdymo, kūrimo ir analizės galimybes, turi ne tik skaityti, bet ir galėti importuoti iš \*.dwg formato (eksportuoti į \*.dwg formatą).

Erdvinių duomenų bazėse erdviniai duomenys kaupiami ir saugomi valstybinėje geodezinių koordinačių sistemoje LKS-1994.

22.3. Erdviniai objektai – realaus pasaulio abstrahuoti objektai, turintys erdvinį projektyvumą, aprašomi koordinatėmis ir jų tarpusavio ryšiais.

22.4. Bendrojo plano koregavimo duomenų bazės priedas – saugoma, kaupiama, redaguojama, formuojama bendrųjų planų informacija, naudojant kitą programinę įrangą (kai dėl duomenų formato ir specifikos nėra galimybės jų valdyti su GIS technologijų programine įranga).

23. Bendrojo plano koregavimo pagrindiniai duomenys formuojami naudojant vektorinį modelį – erdviniai objektai turi būti išreikšti erdviniais elementais (toliau – geoelementai): plotais, linijomis, vektoriais, taškais. Papildoma informacija gali būti teikiama naudojant rastrinį, paviršiaus modelius;

Kiekviena geoelemento padėtis turi būti apibrėžta geografinėje erdvėje. Kiekvienas geoelementas turi būti užkoduotas naudojant Integruotos geoinformacinės sistemos (InGIS) kodavimo modelį, aprašoma jo charakteristika – atributai, metaduomenys (vadovaujamasi Integruotos geoinformacinės sistemos geoduomenų specifikacija, patvirtinta Lietuvos Respublikos valdymo reformų ir savivaldybių reikalų ministro ir Valstybinės geodezijos ir kartografijos tarnybos prie Lietuvos Respublikos Vyriausybės direktoriaus 2000 m. balandžio 25 d. įsakymu Nr. 46/32 „Dėl Integruotos geoinformacinės sistemos geoduomenų specifikacijos patvirtinimo“).

Bendrojo plano brėžiniai turi būti koreguojami naudojant naujausius ortofotografinius žemėlapius bei Lietuvos Respublikos teritorijos georeferencinių erdvinių duomenų rinkinį masteliu M 1:10000. Visos ribos turi atitikti mastelio M 1:10000 tikslumo reikalavimus, t. y. turi būti įskaitmenintos naudojant tikslų mastelio M 1:10000 kartografinį pagrindą – Valstybinių georeferencinių erdvinių duomenų rinkinių ir georeferencinio pagrindo žemėlapių sąraše, patvirtintame Nacionalinės žemės tarnybos prie Lietuvos Respublikos žemės ūkio ministerijos generalinio direktoriaus 2005 m. vasario 14 d. įsakymu Nr. 1P-42 „Dėl Valstybinių georeferencinių erdvinių duomenų rinkinių ir georeferencinio pagrindo žemėlapių sąrašo patvirtinimo“, esančius žemėlapius arba duomenų bazes.

**VI SKYRIUS**

**DOKUMENTŲ, SUSIJUSIŲ SU BENDROJO PLANO KOREGAVIMU, PERDAVIMAS**

24. Bendrojo plano korektūros rengėjas, baigęs koreguoti Bendrąjį planą, perduoda planavimo organizatoriui pakoreguotą Bendrąjį planą ir teritorijų planavimo valstybinę priežiūrą atliekančios institucijos išduotą patikrinimo aktą su teigiama išvada. Bendrasis planas perduodamas pagal 2014 m. liepos 21 d. Kauno miesto savivaldybės teritorijos kompleksinių teritorijų planavimo dokumentų rengimo ir sprendinių įgyvendinimo stebėsenos paslaugų sutarties Nr. SR-1420, sudarytos Kauno miesto savivaldybės administracijos su Kauno savivaldybės įmone ,,Kauno planas“, 13.8 papunktyje nustatytus reikalavimus. Papildomai pateikiama 1 skaitmeninė laikmena su svarbiausių tekstinės ir aprašomosios dalies patikslinimų santrauka ir pakoreguoto Bendrojo plano sprendiniais, parengtais „Power Point“ programa.

25. Bendrojo plano korektūros erdvinių duomenų bazė perduodama skaitmenine (skenuotų brėžinių elektroninės versijos brėžiniai turėtų būti su derinančių institucijų ir valstybinę teritorijų planavimo priežiūrą atliekančios institucijos spaudais) ir analogine formomis. Skaitmeninė dalis turi būti parengta pagal Integruotos geoinformacinės sistemos geoduomenų specifikaciją, patvirtintą Lietuvos Respublikos valdymo reformų ir savivaldybių reikalų ministro ir Valstybinės geodezijos ir kartografijos tarnybos prie Lietuvos Respublikos Vyriausybės direktoriaus 2000 m. balandžio 25 d. įsakymu Nr. 46/32 „Dėl Integruotos geoinformacinės sistemos geoduomenų specifikacijos patvirtinimo“.

26. Suderinus Bendrojo plano korektūros rengėjo ir Kauno miesto savivaldybės GIS programinę įrangą, planavimo organizatoriui perduodamos Bendrojo plano korektūros erdvinių duomenų bazės. Vektoriniai Bendrojo plano korektūros erdviniai duomenys taip pat gali būti perduodami *shape* formatu.

27. Parengti visų brėžinių projektai perduodami \*.mxd ar analogišku formatu. Taip pat brėžiniai su derinimo vizomis turi būti nuskenuoti ir orientuoti geografinėje erdvėje bei pateikti \*.sid, \*.tif, \*.jpg ar kitais formatais, palaikančiais rastrų geografinio orientavimo duomenis. Pateikiamas duomenų formatas privalo būti visiškai suderintas su *ESRI ArcView* (9.2) programa ir koordinačių sistema LKS-94.

28. Bendrojo plano korektūros erdviniai duomenys GIS parengiami ir pateikiami, vadovaujantis Teritorijų planavimo erdvinių duomenų specifikacija, patvirtinta Lietuvos Respublikos aplinkos ministro 2013 m. gruodžio 31 d. įsakymu Nr. D1-1009 „Dėl Teritorijų planavimo erdvinių duomenų specifikacijos patvirtinimo“.

29. Bendrojo plano korektūros erdvinių duomenų bazės priedų informacija pateikiama \*.doc ar kitu skaitmeniniu tekstiniu formatu.

30. Bendrojo plano koregavimo terminai nustatyti Kauno miesto savivaldybės administracijos ir Kauno savivaldybės įmonės „Kauno planas“ sudarytoje 2014 m. liepos 21 d. Kauno miesto savivaldybės teritorijos kompleksinių teritorijų planavimo dokumentų rengimo ir sprendinių įgyvendinimo stebėsenos paslaugų sutartyje Nr. SR-1420.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_